b'\n_START_ARTICLE_\nMichael Kratz\n_START_SECTION_\n1980 - 2012\n_START_PARAGRAPH_\nMichael Kratz startede sin musikalske karriere i 1980, hvor han blev optaget, som det f\xc3\xb8rste medlem, i Vildbjerg Garden. Han var medlem af Vildbjerg Garden frem til 1985._NEWLINE_I 1985 dannede Michael Kratz (trommer) sammen med Brian Lauridsen (vokal), Rehne Bank (bas), Allan Ringgaard (keyboards), Henrik Bank (keyboards) og Janus Bechmann (guitar) (senere og nuv\xc3\xa6rende guitarist hos Ester Brohus) bandet Way Up. Way Up blev opl\xc3\xb8st i 1992, umiddelbart efter bandet havde vundet en pladekontrakt i en talent konkurrence. Pladen blev aldrig realiseret._NEWLINE_Efter Way Up kom Michael med i et nyetableret band \xe2\x80\x9dMain Event\xe2\x80\x9d som bestod af Axl M\xc3\xb8bius (guitar), Rene Bager Hansen (guitar) og Jan Nielsen (bas). Stilen var fusion og symfonisk instrumental rock. Bandet vandt nogle talent konkurrencer og varmede, ved en enkelt lejlighed, op for Kim Larsen. Main Event stoppede efter bassisten, Jan Nielsen, blev dr\xc3\xa6bt i en trafikulykke._NEWLINE_I 1996 medvirkede Michael Kratz p\xc3\xa5 Jann Guldhammer\'s album Debut. En dansksproget WestCoast plade, indspillet i Hot Sound p\xc3\xa5 Fyn og udgivet af Joker Records._NEWLINE_Michael Kratz medvirkede ogs\xc3\xa5 p\xc3\xa5 musikvideoen til "Du G\xc3\xb8r Mig Sk\xc3\xb8r". Musikvideo fra Jann Guldhammers Debut CD. Udgivet p\xc3\xa5 Joker Records i 1996 med tilladelse fra Ruffmix Music. Original titel "Talkin to myself", oversat til dansk af Bjarne Lisby. Oprindelig udgivet af Michael Ruff i 1994. Videoen er produceret af Sten Andersen p\xc3\xa5 TV49 i Odense i 1996. _NEWLINE_Fra 1999-2003 var Michael Kratz fast trommeslager for Birthe Kj\xc3\xa6r._NEWLINE_I 2004 kom Michael Kratz med i Kandis, som trommeslager. Han stoppede i bandet i 2012._NEWLINE_I 2005 deltog Michael Kratz, sammen med resten af Kandis i Dansk Melodi Grand Prix, med sangen "Lonnie Fra Berlin". Det var \xc3\xa5ret, hvor Jakob Sveistrup vandt med "Jeg T\xc3\xa6nder P\xc3\xa5 Dig".\n_START_SECTION_\n2012 - nu\n_START_PARAGRAPH_\nI 2011 fik Michael Kratz sin f\xc3\xb8rste pladekontrakt, som solo artist. Det var Sony Denmark, der udgav debut pladen Cross That Line den 26. marts 2012. Efter udgivelsen af Cross That Line blev Michael Kratz, af anmeldere, sammenlignet med artister om Bruce Springsteen, Toto og John Mellencamp. Cross That Line blev indspillet i KOMO studiet i Herning og produceret af Kasper Viinberg og Ole Viinberg._NEWLINE_Kratz spillede en r\xc3\xa6kke koncerter p\xc3\xa5 den efterf\xc3\xb8lgende Cross That Line Tour med Michael Kratz & The Lonely Soldiers, ligesom han optr\xc3\xa5dte p\xc3\xa5 flere TV shows med sange fra albummet._NEWLINE_I 2012 - 2013 spillede Michael Kratz en r\xc3\xa6kke koncerter i Tyskland med Tony Liotta._NEWLINE_I 2014 skrev og indspillede Michael This Town Is Lost Without You, hvor Steve Lukather (TOTO) og David Garfield medvirkede p\xc3\xa5 henholdsvis guitar og keyboards._NEWLINE_Samarbejdet med David Garfield fortsatte p\xc3\xa5 We All Live In This Nation, hvor Michael Landau ogs\xc3\xa5 medvirkede p\xc3\xa5 guitar. We All Live In This Nation udkom som single i 2016._NEWLINE_i 2016 tog Kratz til London og indspillede to af sine sange med Duran Duran guitaristen Dom Brown. Med sig havde han sin mange\xc3\xa5rige producer, Kasper Viinberg, som er medskribent p\xc3\xa5 et par af sangene til albummet \xe2\x80\x9dLive Your Life\xe2\x80\x9d, som udkommer i marts 2018._NEWLINE_I februar 2017 optog DK4 en koncert med Kratz, som siden er blevet sendt flere gange p\xc3\xa5 TV kanalen. Se DK4 omtale her._NEWLINE_Koncerten blev optaget p\xc3\xa5 Fermaten i Herning. Udover optagelserne til TV, blev koncerten ogs\xc3\xa5 optaget med CD udgivelse for \xc3\xb8je. Et dobbelt live album forventes udgivet i l\xc3\xb8bet af 2018, med titlen "Live Your Life Live". Udover Michael bestod bandet af: Kasper Viinberg, Tony Liotta, Lasse Baggen\xc3\xa6s, Martin Granum, Henrik Lynbech (P\xc3\xa5 Slaget 12) og Claus Naur Reher-Langberg._NEWLINE_Michael Kratz blev i oktober 2017 signet af det Italienske pladeselskab Art Of Melody Music / Burning Minds Music Group og det Japanske pladeselskab AnderStein Music. Art Of Melody Music udgiver albummet "Live Your Life" i Europa i marts 2018 og AnderStein Music udgiver en Japansk udgave af albummet i Japan, i april 2018._NEWLINE_Den 26. oktober 2017 udgav Kratz sangen "Der\' Brug For Dig", som han skrev sammen med Lonnie Kjer, i forbindelse med Kn\xc3\xa6k Cancer 2017. Sangen blev sunget af Ida Lohmann. De optr\xc3\xa5dte med sangen til et lokalt Kn\xc3\xa6k Cancer arrangement "Vildbjerg Kn\xc3\xa6kker Cancer".'